b'\n_START_ARTICLE_\nMarijeve reforme\n_START_PARAGRAPH_\nMarijeve reforme so bile niz voja\xc5\xa1kih reform, ki jih je leta 107 pr. n. \xc5\xa1t. uvedel rimski dr\xc5\xbeavnik in general Gaj Marij.\n_START_SECTION_\nMarijeve reforme\n_START_PARAGRAPH_\nNajpomembnej\xc5\xa1a Marijeva reforma je bila vklju\xc4\x8ditev mno\xc5\xbeice rimskih dr\xc5\xbeavljanov, ki niso dosegli premo\xc5\xbeenjskega cenzusa (capite sensi) in zato niso mogli postati rimski vojaki. Ker si ti revni dr\xc5\xbeavljani niso mogli privo\xc5\xa1\xc4\x8diti nakupa oklepa in oro\xc5\xbeja, jim je oro\xc5\xbeje priskrbela dr\xc5\xbeava. Zapostavljeni mno\xc5\xbeici reve\xc5\xbeev se je s tem ponudila prilo\xc5\xbenost za stalno zaposlitev s pla\xc4\x8do poklicnega vojaka in mo\xc5\xbenost udele\xc5\xbebe pri delitvi plena na vojnih pohodih. Ker so bile mo\xc5\xbenosti za pridobitev statusa na kak\xc5\xa1en drug na\xc4\x8din zelo majhne, so se mo\xc5\xbeje mno\xc5\xbei\xc4\x8dno vklju\xc4\x8devali v novo Marijevo vojsko. Ti poklicni vojaki so bili sprva rekrutirani za 16 let. Z Avgustovimi reformami se je podalj\xc5\xa1alo na 20 let voja\xc5\xa1ke slu\xc5\xbebe in dodatnih 5 let slu\xc5\xbebovanja v pomo\xc5\xbenih slu\xc5\xbebah (evocati)._NEWLINE_Druga pomembna Marijeva reforma je bila ustanovitev stalne vojske in poenotenje urjenja in opreme v vseh rimskih legijah. Urjenje in usposabljanje je potekalo stalno in ne samo takrat, ko je republiki grozila vojna._NEWLINE_Marij je legije organiziral tako, da so pri polni mo\xc4\x8di imele pribli\xc5\xbeno 6.000 mo\xc5\xbe, od tega 4.800 vojakov in 1.200 neborcev. Legija je imela 10 kohort po 6 centurij. Centurija je imela 100 mo\xc5\xbe, od tega 80 vojakov in 20 neborcev. Izjema je bila prva kohorta, ki je imela 5 dvojnih centurij po 160 vojakov. Vsaka centurija je bila razdeljena na 10 kontubernijev, katerim so poveljevali dekani. Kontubernij je imel 8 legionarjev in 2 nevojskujo\xc4\x8da se slu\xc5\xbeabnika, ki sta stanovala in jedlla skupaj z legionarji. Centurija se je vojskovala, mar\xc5\xa1irala in taborila kot samostojna enota. S seboj je nosila vse oro\xc5\xbeje in opremo, potrebno za vzdr\xc5\xbeevanje same sebe kot bojne enote. Vsak mo\xc5\xbe je nosil svojo opremo in oro\xc5\xbeje in nekajdnevno zalogo hrane. Zaradi te\xc5\xbekih tovorov, ki so jih nosili na hrbtih, so dobili vzdevek\xc2\xa0\xc2\xbbMarijeve mule\xc2\xab. Spremembe so drasti\xc4\x8dno zmanj\xc5\xa1ale velikost trena in pove\xc4\x8dale mobilnost vojske._NEWLINE_Skupina 2-6 legij je tvorila armado. Legije so bile zaradi stalnega urjenja vedno v vrhunski fizi\xc4\x8dni pripravljenosti in ob visoki disciplini ene od najbolj\xc5\xa1ih voja\xc5\xa1kih enot v anti\xc4\x8dnem svetu.\n_START_SECTION_\nRezultati\n_START_PARAGRAPH_\nPrvi in najbolj o\xc4\x8diten rezultat je bil izbolj\xc5\xa1anje voja\xc5\xa1kih zmogljivosti armade. Rekrutiranje vojske dr\xc5\xbeavljanov, njihovo urjenje in uvajanje discipline ob vsaki vojni nevarnosti je zamenjal stalno pripravljen in izurjen voja\xc5\xa1ki stroj, ki je zagotovil trajno uspe\xc5\xa1nost Rimljanov na boji\xc5\xa1\xc4\x8du._NEWLINE_Druga prednost reforme je bilo naseljevanje upokojenih legionarjev na osvojenih ozemljih, ki je pripomoglo k vklju\xc4\x8devanju pokrajin v rimske province in romanizaciji dr\xc5\xbeavljanov in zmanj\xc5\xa1evalo nemire in upore proti rimski oblasti._NEWLINE_Zvestoba legij se je postopoma odmaknila od rimske dr\xc5\xbeave, se pravi senata in rimskega ljudstva, in se prevesila v korist poveljujo\xc4\x8dih armadnih generalov. Pojav je postal zaskrbljujo\xc4\x8d, ko so generali s podporo vojske za\xc4\x8deli vplivati na odlo\xc4\x8ditve senata, podalj\xc5\xa1evati svoja pooblastila in utrjevati svojo mo\xc4\x8d. Nekateri generali so celo spro\xc5\xbeili dr\xc5\xbeavljansko vojno._NEWLINE_Vse to je nazadnje povzro\xc4\x8dilo propad republike in njeno pretvorbo v cesarstvo.\n_START_SECTION_\nRezultati\n_START_PARAGRAPH_\nPrvi in najbolj o\xc4\x8diten rezultat je bil izbolj\xc5\xa1anje voja\xc5\xa1ke zmogljivosti armade. Rekrutiranje vojske dr\xc5\xbeavljanov, njihovo urjenje in uvajanje discipline ob vsaki vojni nevarnosti je zamenjal stalno pripravljen in izurjen voja\xc5\xa1ki stroj, ki je zagotovil trajno uspe\xc5\xa1nost Rimljanov na boji\xc5\xa1\xc4\x8du._NEWLINE_Druga korist reform je bilo naseljevanje upokojenih legionarjev na osvojenih ozemljih, ki je pripomoglo k vklju\xc4\x8devanju pokrajin v rimske province in romanizaciji dr\xc5\xbeavljanov in zmanj\xc5\xa1evalo nemire in upore proti rimski oblasti._NEWLINE_Zvestoba legij se je postopoma odmaknila od rimske dr\xc5\xbeave, se pravi senata in rimskega ljudstva, in se prevesila v korist poveljujo\xc4\x8dih armadnih generalov. Pojav je postal zaskrbljujo\xc4\x8d, ko so generali s podporo vojske za\xc4\x8deli vplivati na odlo\xc4\x8ditve senata, \xc5\xa1iriti svoja pooblastila (imperium) in utrjevati svojo mo\xc4\x8d. Nekateri generali so celo spro\xc5\xbeili dr\xc5\xbeavljansko vojno proti svojim nasprotnikom.'